
     REPUBLIKA HRVATSKA
TRGOVAČKI SUD U Zagrebu 
        Zagreb, Amruševa 2/II 						           
42. St-2758/2017

 
R E P U B L I K A   H R V A T S K A

R J E Š E N J E

  	TRGOVAČKI SUD U ZAGREBU po sucu toga suda  Hrvoju Lukšiću, u stečajnom predmetu povodom zahtjeva FINANCIJSKE AGENCIJE, Regionalni centar Zagreb, Trg svibanjskih žrtava 1995 br. 1, OIB: 85821130368, za provedbu skraćenog stečajnog postupka nad dužnikom RR & BS d.o.o. za promet veterinarskih lijekova, otrova II-IV skupine, proizvodnju, trgovinu, usluge, izvoz i uvoz u likvidaciji, Zaprešić, Tržna 1, OIB: 86122501298, koga zastupaju Vanja Peh i Jelena Batarelo, odvjetnici u Zajedničkom odvjetničkom uredu u Zagrebu, Zavrtnica 17, objekt 2, dana 6. travnja 2018.g.            
                                                                                                                                                                                    
r i j e š i o   j e

Obustavlja se skraćeni stečajni postupak nad dužnikom RR & BS d.o.o. za promet veterinarskih lijekova, otrova II-IV skupine, proizvodnju, trgovinu, usluge, izvoz i uvoz u likvidaciji, Zaprešić, Tržna 1, OIB: 86122501298.

Obrazloženje


Zahtjev za provedbu skraćenog stečajnog postupka podnijela je Financijska agencija (FINA) sukladno odredbi čl. 429 st. 1 Stečajnog zakona (NN 71/15 – u daljnjem tekstu SZ).
Oglasom od 7. prosinca 2017.g. pozvane su osobe ovlaštene za zastupanje dužnika po zakonu dostaviti ovom sudu u roku od 15 dana javnobilježnički ovjerovljeni popis imovine i obveza dužnika sukladno čl. 430, 17 i 13 SZ, kao i dužnikovi vjerovnici sukladno čl. 430 i 431 SZ podnijeti u roku od 45 dana prijedlog za otvaranje stečajnog postupka nad dužnikom, te po pozivu suda predujmiti sredstva za namirenje troškova postupka uz upozorenje na pravne posljedice nepodnošenja prijedloga. 
Osoba ovlaštena po zakonu za zastupanje dužnika dostavila je podnesak od 28. prosinca 2017.g. u kojem navodi da je prema očevidniku o redoslijedu plaćanja sa obračunatom kamatom vidljivo da je jedina osnova za naplatu koja je evidentirana u očevidniku, ona Zagrebačke banke d.d., Zagreb koja osnova potječe iz Ugovora o kreditu kojeg je dužnik zaključio sa Zagrebačkom bankom d.d. i koja je u istu svrhu upisala založno pravo na nekretninama u vlasništvu dužnika, pa će otvaranje i zaključenje stečajnog postupka samo otežati podmirenje vjerovnika koji ionako ima razlučno pravo na imovini dužnika. 
	Podneskom od 02. siječnja 2018.g. vjerovnik ZAGREBAČKA BANKA DIONIČKO DRUŠTVO, Zagreb, Trg bana Josipa Jeličića 10, OIB: 92963223473, predložio je otvaranje stečajnog postupka nad dužnikom te uz  podnesak priložio Ugovor o hipotekarnom kreditu od 17. prosinca 2013.g., kao i izvadak iz poslovnih knjiga od dana 11. prosinca 2017.g. iz kojeg je razvidno da dospjelo dugovanje iznosi 276.604,97 kn koje se dalje uvećava za pripadajuću kamatu do naplate. 

Kako time proizlazi da nisu ispunjeni uvjeti za vođenje skraćenog stečajnog postupka koji u konačnosti završava otvaranjem i istovremenim zaključenjem skraćenog stečajnog postupka temeljem odredbe čl. 431. SZ-a, već su ispunjeni uvjeti za otvaranje redovnog stečajnog postupka u kojem će se unovčiti imovina dužnika i njome namiriti dužnikovi vjerovnici, to je odlučeno kao u izreci ovog rješenja temeljem odredba čl. 433. SZ-a.
	Nakon pravomoćnosti ovog rješenja, posebnim će se rješenjem odlučiti hoće li se nad gore navedenim dužnikom pokrenuti prethodni postupak ili će se rješenjem odmah otvoriti redovni stečajni postupak (čl. 433 SZ-a). 

U Zagrebu,  6. travnja 2018.g.

									S U D A C:

									Hrvoje Lukšić,v.r.

POUKA O PRAVNOM LIJEKU: 
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku.

									Za točnost otpravka
										Koviljka Brkić



image1.png




